Az autógyártók közül a Toyotának van a legtöbb női vásárlója
Ráadásul a japán vállalat ügyfelei között a nők aránya is meghaladja az iparági átlagot.

Az S&P Global Mobility egy érdekes új tanulmánya azt vizsgálta, hogy mely autógyártók a legnépszerűbbek a női vásárlók körében az Egyesült Államokban. Az autóipari elemzésekkel és adatszolgáltatásokkal foglalkozó piacvezető cég kétféleképpen analizálta a járművek népszerűségét a gyengébbik nemnél: a tanulmány első részében a férfiak és nők arányát vizsgálták az egyes autómárkák vásárlói között, míg a második részben a legtöbb női vásárlóval rendelkező gyártókat rendezték sorrendbe.
Az Egyesült Államok legnagyobb 25 autómárkája közül 2022-ben a Buick magánvásárlói között volt a legmagasabb a nők aránya 55 százalékkal, ezt követte a Mitsubishi, a Mini, a Lexus, az Infiniti, a Mazda és a Kia. A lista másik végén – nem meglepő módon – a hatalmas pickupokra specializálódott Ram végzett a legutolsó helyen, az újonnan regisztrált autóik mindössze 17 százalékát vették nők. A Ramot közvetlenül a GMC, a Ford, a Tesla és a Dodge előzi meg, ezek a Tesla kivételével mind igen erősek a haszonjármű- és pickupszegmensekben. A Tesla meglepően alacsony, 33,1 százalékos eredménye pedig azt mutatja, hogy annak ellenére, hogy a nők körében népszerűnek számít a Model Y, az elektromos autókat gyártó vállalat többi modelljéről ez már nem igazán mondható el.
Autómárkák a legmagasabb női vásárlói részaránnyal:
	1.
	Buick
	55%

	2.
	Mitsubishi
	51,4%

	3.
	Mini
	51,1%

	4.
	Lexus
	50,4%

	5.
	Infiniti
	49,6%

	6.
	Mazda
	49%

	7.
	Kia
	49%



Autómárkák a legalacsonyabb női vásárlói részaránnyal:
	1.
	Ram
	17%

	2.
	GMC
	28,7%

	3.
	Ford
	31,1%

	4.
	Tesla
	33,1%

	5.
	Dodge
	33,9%



Iparági átlag 41,2%
Forrás: S&P Global Mobility 2022-es naptári évre vonatozó jármű-nyilvántartási adatok (USA)
A legtöbb női vásárlóval rendelkező márkák
Bár az adott márkák vásárlói körében a nők részaránya a demográfiai preferenciák vizsgálatának egyik fontos módja, a női fogyasztók általános regisztrációinak száma szintén kritikus mérőszám. 2022-ben a nők által vásárolt új autók teljes mennyiségét tekintve a Toyota messze a többi márka felett végzett a közel 607 ezer eladott autóval, ami 37 százalékkal több, mint a második helyezett Honda eredménye. Bár a nők részarányát tekintve a Toyota nem jutott be a Top10-be, a 43,3 százalékos eredménye még így is bőven felülmúlja az iparági átlagot.
Női vásárlások száma és részarányuk a márka összeladásaiban:
	1.
	Toyota
	606.985 db
	43,3%

	2.
	Honda
	363.799 db
	48,2%

	3.
	Chevrolet
	340.999 db
	34,7%

	4.
	Ford
	313.477 db
	31,1%

	5.
	Hyundai
	294.380 db
	47,7%



Forrás: S&P Global Mobility 2022-es naptári évre vonatozó jármű-nyilvántartási adatok (USA)
Miért fontos egy autógyártó számára vonzónak lenni a nők szemében? Egyrészt a nők teszik ki a lakosság több mint felét, és a járművásárlások túlnyomó részét is befolyásolják. Ezenkívül a női vásárlók rendre nagyobb márkahűséget mutatnak, mint a férfiak: átlagosan 4 százalékponttal nagyobb valószínűséggel ragaszkodnak ugyanahhoz a márkához az S&P Global Mobility szerint. Ráadásul a női márkahűség még magasabb azoknál a márkáknál, amelyeknél a legnagyobb a női vásárlók részaránya: 9,2 százalékponttal lojálisabbak a Minihez, 7,6 százalékponttal a Mitsubishihez, 5,2 százalékponttal a Lexushoz és az Infinitihez, valamint 4,3 százalékponttal a Buickhoz, mint a férfiak. Az egyetlen általános márka, amelyhez az erősebb nem ragaszkodik jobban autócserekor, a Ford.
Marc Bland, az S&P Global Mobility diverzitásért felelős igazgatója szerint azonban lehet, hogy a női vásárlókra történő általános összpontosítás önmagában már nem lesz elegendő. A gyártóknak és kereskedéseknek szükséges lehet további etnikai vagy földrajzi alcsoportokra bontani a nőket ahhoz, hogy még pontosabban meg tudják célozni marketingüzenetekkel a különböző fogyasztói csoportokat. „Az autógyártóknak a bevált gyakorlataikkal ellentétben a nőkre nem egyetlen homogén csoportként kell tekinteniük” – mondta Bland. „Például az afroamerikai nők több új járművet vásároltak, mint férfi társaik. A Chevrolet Silverado pedig a tíz leggyakrabban vásárolt jármű között van a spanyol ajkú nők körében."
 
Fotók: US News Best Cars, CNBC
 

Kiadta a Smarter Média Kommunikációs Ügynökség (http://news.smartermedia.hu)
Forrás: https://news.smartermedia.hu/nemzetkozi-hirek/az-autogyartok-kozul-toyotanak-van-legtobb-noi-vasarloja
